b'\n_START_ARTICLE_\nRde\xc4\x8de zore\n_START_PARAGRAPH_\nRde\xc4\x8de zore so mednarodni feministi\xc4\x8dni in queerovski festival. Od leta 2000 se odvije vsako leto v za\xc4\x8detku meseca marca. Pester razpon dogodkov, ki vsebuje predavanja, performanse, razstave, glasbene nastope in druge oblike javnega izra\xc5\xbeanja, se ve\xc4\x8dinoma odvija na obmo\xc4\x8dju AKC Metelkova mesto, Ljubljana. Festival je bil sprva poimenovan kot \xc5\xbeenski, kasneje feministi\xc4\x8dni, leta 2007 pa je v svoje ime vklju\xc4\x8dil \xc5\xa1e pridevnik queerovski. Festival nastaja pod okriljem Kulturno umetni\xc5\xa1kega dru\xc5\xa1tva Mre\xc5\xbea znotraj AKC Metelkova mesto._NEWLINE_V \xc5\xa1ir\xc5\xa1em smislu je to festival z opazno feministi\xc4\x8dno in lezbi\xc4\x8dno komponento, pa tudi queer festival, ki \xc5\xbeeli prekiniti s pri\xc4\x8dakovanji, ki jih neformalno predpisujejo spolne vloge, in se osredoto\xc4\x8diti na ustvarjalnost in dru\xc5\xbeenje vseh udele\xc5\xbeenk in udele\xc5\xbeencev. Ne zanima jih iskanje \xe2\x80\x9ebistva\xe2\x80\x9c \xc5\xbeensk. Pozornost preusmerjajo v vsakdanje podcenjevanje in izkori\xc5\xa1\xc4\x8danje \xc5\xbeensk in mo\xc5\xa1kih v neoliberalni patriarhalni dru\xc5\xbebi. Festival ni tematsko usmerjen, kot je, po vsebini podoben, festival Mesto \xc5\xbeensk. Specifi\xc4\x8dne tematike si ne morejo privo\xc5\xa1\xc4\x8diti zaradi pomanjkanja denarja, pa tudi sicer se ne \xc5\xbeelijo omejiti. Festival je sestavljen iz programske ekipe, ki se vsako leto spreminja, saj se vanj vklju\xc4\x8dujejo nove prostovoljke in prostovoljci._NEWLINE_Pobudnice festivala, ki so v tistem \xc4\x8dasu delovale v okviru dru\xc5\xa1tev KUD Mre\xc5\xbea, \xc5\xa0KUC-LL, Monokel, \xc5\xbdenski center in Kasandra, so se odlo\xc4\x8dile, da na mednarodni dan \xc5\xbeena, 8. marec, organizirajo festival, ki bo javni prostor odprl za dru\xc5\xbeenje in izra\xc5\xbeanje \xc5\xbeensk na nehierarhi\xc4\x8dnem, neizkori\xc5\xa1\xc4\x8devalskem in protikapitalisti\xc4\x8dnem temelju. Izhajale so iz dejstva, da \xc5\xbeenske tudi na Metelkovi opravijo ve\xc4\x8dino organizacijskih in ustvarjalnih del, ki so javnosti nevidna, obenem pa so pogoj za delovanje tako velikega avtonomnega kulturnega centra._NEWLINE_Oktobra 2013 sta se festivala Rde\xc4\x8de zore in Mesto \xc5\xbeensk povezala v skupnem projektu Rde\xc4\x8da zora nad Mestom \xc5\xbeensk.\n_START_SECTION_\nO imenu festivala\n_START_PARAGRAPH_\nFestival Rde\xc4\x8de zore je ime prevzel po junakinji romana Die rote Zora und ihre Bande. Roman je leta 1941 napisal nem\xc5\xa1ki pisatelj Kurt Klaber pod psevdonimom Kurt Held. V romanu deklica Zora skupaj z drugimi v vojni osirotelimi otroci zasede zapu\xc5\xa1\xc4\x8deno gra\xc5\xa1\xc4\x8dino nad hrva\xc5\xa1kim mestecem Senj v prepri\xc4\x8danju, da posest ne pripada lastnikom, temve\xc4\x8d tistim, ki jo potrebujejo in uporabljajo._NEWLINE_Rde\xc4\x8delasa Zora pa je navdihnila tudi radikalno urbano-gverilsko in anarhofeministi\xc4\x8dno skupino Rote Zora, ki se je za pravice delavcev, \xc5\xbeensk in mladih borila z oro\xc5\xbejem. Festival Rde\xc4\x8de zore "na patriarhalno nasilje ne odgovarja z oro\xc5\xbejem, a se s skupino Rote Zora strinja, da boj za pravice \xc5\xbeensk \xc5\xa1e zdale\xc4\x8d ni kon\xc4\x8dan in ni lo\xc4\x8den od boja za dru\xc5\xbebeno pravi\xc4\x8dnost; in ne more biti zgolj reformatorski."\n_START_SECTION_\nRde\xc4\x8dke razsajajo!\n_START_PARAGRAPH_\nZbornik Rde\xc4\x8dke razsajajo! je uredila mag. Tea Hvala, vsebuje pa intervjuje z nekdanjimi in trenutnimi soorganizatorkami festivala. Intervjuji, ki jih je vodila mag. Tea Hvala z Anno Ehrlemark, Mirjano Frank, Danajo Gre\xc5\xa1ak, Ano Grobler, Jasmino Jerant, Ano Jereb, Anjo Kocman, Jadranko Ljubi\xc4\x8di\xc4\x8d, Ur\xc5\xa1ko Merc, Sla\xc4\x91ano Mitrovi\xc4\x87, Lidijo Radojevi\xc4\x87, Nata\xc5\xa1o Serec, Tanjo \xc5\xa0kander, Suzano Tratnik, Da\xc5\xa1o Tepina in Vesno Vravnik, obravnavajo prispevek festivala k vidnosti feministi\xc4\x8dne in queerovske javnosti v Sloveniji. Zadnje strani zbornika so posve\xc4\x8dene seznamu vseh nastopajo\xc4\x8dih in sodelujo\xc4\x8dih od za\xc4\x8detka festivala do leta 2010.'